b'\n_START_ARTICLE_\nNevenka\n_START_SECTION_\nIzvor imena\n_START_PARAGRAPH_\nIme Nevenka je \xc5\xbeenska oblika imena Neven. Obe imeni smo pri nas sprejeli iz hrva\xc5\xa1\xc4\x8dine oziroma srb\xc5\xa1\xc4\x8dine. Poznavalci ime razlagajo, da je nastalo iz rastlinskega imena neven, latinsko Calendula officinalis. V sloven\xc5\xa1\xc4\x8dini je n\xc3\xa8ven vrtnarski izraz v pomenu\xc2\xa0\xc2\xbbcvetlica z nevenljivimi cveti, socvetji; suha ro\xc5\xbea\xc2\xab. Rastlinsko ime neven je nastalo iz glagola veneti in nikalnice ne.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo \xc5\xbeenskih oseb z imenom Nevenka: 3.669. Med vsemi \xc5\xbeenskimi imeni pa je ime Nevenka po pogostosti uporabe uvr\xc5\xa1\xc4\x8deno na 72. mesto.\n_START_SECTION_\nOsebni praznik\n_START_PARAGRAPH_\nIme Nevenka se v koledarju uvr\xc5\xa1\xc4\x8da k imenu Perpetua, ki goduje 7. marca (Perpetua, afri\xc5\xa1ka mu\xc4\x8denka, \xe2\x80\xa0 7.mar. leta 202 ali 203).'